Baráti Ildikó 1962. április 26-án született Csepelen. Édesanyja és keresztanyja is óvónőként dolgozott, így a hivatás szépségét, felelősségét és értékeit már családi környezetben megtapasztalhatta, ő maga óvodapedagógusi diplomáját Szarvason szerezte meg. 
Óvodapedagógusként több mint négy évtizede dolgozik a gyermekekért. Pályáját mindvégig a gyermekek iránti szeretet, az odafigyelés, a szakmai igényesség és az elkötelezettség jellemezte. Vezetői feladatokat tizennyolc éve lát el. A Szigetszentmiklósi Pitypang Óvoda 2012-ben nyitotta meg kapuit Baráti Ildikó vezetésével. A Pitypang Óvodában számos olyan kezdeményezés működik, amely a gyermekek egyéni képességeinek kibontakoztatását és az élményeken alapuló fejlődést szolgálja. A tehetséggondozás eredményességét számos rajzpályázati siker bizonyítja. A Pitypang Mesesátor nemcsak az óvoda gyermekei, hanem a környező településeken élők családok számára is különleges élményt kínál. Az intézmény egyik szerethető kezdeményezése a MeseOdú, az óvoda saját kis könyvkölcsönzője. Az intézmény szakmai eredményeinek feltérképezésében a Szegedi Tudományegyetemmel is együttműködik. 
Magánéletében a zene és az éneklés hosszú időn keresztül meghatározó része volt életének. Emellett szívesen fest, foglalkozik lakberendezéssel, készít illusztrációkat, és örömmel próbál ki új alkotótevékenységeket. Büszke fiára, lányára és négy unokájára, akik a legnagyobb örömet jelentik számára. Baráti Ildikó több évtizedes pedagógusi és vezetői munkásságával méltó képviselője mindannak, amit a pedagógusi hivatás jelent: felelősséget, szolgálatot, szakmai elkötelezettséget és az emberekbe vetett bizalmat, ezek alapján méltó a Csikesz Endre Díjra.
